## Les Arts representa ‘Il trovatore’ de Verdi amb una producció d’Àlex Ollé i direcció musical de Maurizio Benini

*** Primeres veus del repertori italià conformen el repartiment: Olga Maslova, Antonio Poli, Ekaterina Semenchuk, Artur Ruciński i Adolfo Corrado
* Ollé trasllada esta història d’amor, venjança i odis irracionals a les trinxeres de la I Guerra Mundial**

El Palau de les Arts Reina Sofia estrena el diumenge 8 de desembre ‘Il trovatore’, de Giuseppe Verdi, que es representarà en una impactant producció d’Àlex Ollé amb direcció musical de Maurizio Benini.

El director artístic de Les Arts, Jesús Iglesias Noriega, ha presentat hui l’únic dels tres títols de la magistral ‘Trilogia popular’ de Verdi, que conformen ‘La traviata’, ‘Rigoletto’ i el mateix ‘Trovatore’, que no s’havia tornat a programar a València. En la roda de premsa l’han acompanyat tant el director musical, Maurizio Benini, com el director d’escena, Àlex Ollé.

‘Il trovatore’, ha apuntat Iglesias Noriega, es tracta, a més, de l’única òpera del compositor nascut a Busseto amb vincles valencians. “La trama original es desenrotlla en paral·lel a la revolta de Jaume d’Urgell contra Fernando d’Antequera, arran del resultat del Compromís de Casp (1412), convocat per a designar el successor de Martín l’Humà al tron aragonés”, ha recordat.

L’empremta històrica en l’òpera de Verdi es plasma en Manrico, un trobador i oficial de l’exèrcit de Jaume d’Urgell, mentres que el seu rival pel cor de Leonora, el comte de Lluna, és un noble al servici de Ferran I d’Aragó.

A l’hora d’abordar este títol en l’actualitat, Àlex Ollé, que va gaudir d’un immillorable debut a València amb el seu ‘Tristan und Isolde’, posa l’accent en la guerra com el marc en el qual explicar les passions desmesurades, els odis absurds i les accions irracionals sense temps per a la reflexió per a “fer versemblant la història estranyíssima d’amor maternal i venjança cega, que és, en el fons, l’eix vertebrador d’‘Il trovatore”.

Per a fer-ho, Ollé, juntament amb Alfons Flores (escenografia), Lluc Castells (vestuari) i Urs Schönebaum (il·luminació), recrea el paisatge fantasmagòric de les trinxeres de la I Guerra Mundial com a espai escènic en el qual el triangle amorós entre el comte de Lluna, Lenora i Manrico conviu amb els desitjos de venjança de la mare d’este, Azucena, desitjosa de rescabalar la condemna a mort de la seua mare per orde del pare de l’actual comte de Lluna.

Maurizio Benini, un dels grans experts en el repertori italià, lidera l’apartat musical. Després dels seus elogiats treballs amb el Cor de la Generalitat i l’Orquestra de la Comunitat Valenciana en ‘Anna Bolena’ i ‘Maria Stuarda’, torna per a un dels títols més desafiadors del repertori, que requerix també un dels repartiments més exigents de tota la producció verdiana.

Debuta a València la soprano Olga Maslova (Leonora), solista del Mariinsky i reconeguda ja com una de les veus amb més projecció en el repertori italià després de les seues actuacions en rols no menys temuts com Aida i Turandot.

L’acompanyen el tenor italià Antonio Poli, que torna a Les Arts 14 anys després, en el desafiador i compromés paper de Manrico, que té en la *cabaletta* ‘Di quella pira’ un dels *tour de force* més importants de tota l’òpera.

Un altre celebrat retrobament per al públic valencià el protagonitza Ekaterina Semenchuk (Azucena), en el mateix rol amb el qual es va presentar en Les Arts en 2012 per a encadenar successius èxits com a intèrpret d’òpera i *Lied*. Així mateix, el repartiment compta amb Artur Ruciński, que també ha tingut una activa presència en el teatre valencià des dels seus inicis. El baríton polonés donarà vida a Il Conte di Luna en la seua quinta incursió operística en la Sala Principal. Tanca el quintet protagonista l’emergent baix italià Adolfo Corrado (Ferrando), una de les revelacions amb el seu Masetto en ‘Don Giovanni’ en 2023.

Fidel a la seua aposta pels nous talents de la lírica, el repartiment d’‘Il trovatore’ també compta amb les veus de Holly Brown (Inés) i Filipp Modestov (Ruiz), cantants del Centre de Perfeccionament de les Arts.

‘Il trovatore’ és una coproducció de l’Opéra National de Paris, la Dutch National Opera i el Teatre dell’Opera de Roma. Les Arts ha programat cinc funcions els dies 8, 11, 14, 19 i 22 de desembre.

Fecha: 03/12/2024